奉和御製真游殿告成
作者：夏竦
朝代：宋

paragraphs: 均和玉燭成冬夕，疇聖珍符紀瑞年。
八景鳳輿臨紫禁，九微龍檠照祥煙。
森沉藻衞僊游接，睟穆真儀聖誨宣。
濬發璿源開物始，密敷鴻蔭肇基先。
良金肖像鎔三品，寶殿新規度九筵。
綺棟虹陞初矯爾，丹楹叢倚倍森然。
高侔帝所威神備，迥據坤靈勢勝全。
雲雀嚮陽明翠羽，玉題承月燦珠躔。
元龜協吉休符茂，盛藻迎祥睿志虔。
璧散示慈恩正洽，斯千流詠降瓊牋。